Document ID: /fineweb-2-swissfilter-quality_10-filterrobots/filtered/01307.jsonl.gz/1183

Lorenc Trashi i është kundërpërgjigjur trajnerit të Partizanit, Sulejman Starova, pas intervistës që ky i fundit ka dhënë në “Panorama Sport” një ditë më parë. Mesfushori i të kuqve, që u përfshi në një sherr me teknikun gjatë miqësores së dy ditëve më parë në Turqi, me një reagim të gjatë ka bërë të ditur se intervista e Starovës ka pasur disa pasaktësi.
Sipas Trashit, Starova nuk e ka dashur asnjëherë atë në ekip dhe, nëse do të kishte mundësi, do ta kishte larguar edhe më parë. Gjithashtu mesfushori bën me dije se i ka dhënë edhe dorën trajnerit, por ky i fundit e ka refuzuar. Gjithashtu futbollisti ka bërë me dije për “Panorama Sport” se nuk e ka flakur fanellën, por e ka lënë atë në pankinë.
A mund të ketë kthim prapa mes jush?
Personalisht e quaj të mbyllur me Starovën, aspak nuk tërhiqem mbrapa, çfarëdo mase të merret kundrejt meje, si për shembull, një gjobë e majme, unë absolutisht nuk e pranoj, sepse jam me të drejtë dhe s’lejoj njeri ta mohojë këtë gjë.
Kur kam qenë gabim, kam qenë unë që i kam kërkuar falje profesorit, por tani jo më. E them hapur, Starova nuk më do në ekip siç ka bërë dhe me disa lojtarë të tjerë që i ka prerë në besë…
Pse Starova ka mllef ndaj jush dhe kë ka prerë në besë?
Arsyeja pse Starova ka mllef ndaj meje është sepse kemi debatuar kushedi sa herë. Por në sy të publikut ai hiqet sikur më ka lojtar të preferuar, por në të vërtetë është e kundërta.
Ai ka një urrejtje të madhe ndaj meje dhe, nëse do të kishte në dorë diçka, ai do të më kishte larguar nga ekipi sa më parë. Ndërsa për lojtarët që ka prerë trajneri Starova në besë, besoj se i dinë të gjithë largimet me bujë nga Partizani…”.